เพิ่มจุดให้บริการส่งปลากัด กว่า 200 แห่งทั่วประเทศ รองรับความต้องการที่เพิ่มมากขึ้นของประชาชน
บริษัท ไปรษณีย์ไทย จำกัด เพิ่มจุดให้บริการส่ง “ปลากัด” กว่า 200 แห่งทั่วประเทศ เพื่อรองรับความต้องการที่เพิ่มมากขึ้นของประชาชนนายวิบูลย์ เสรีชัยพร ผู้จัดการฝ่ายการบริหารลูกค้า บริษัท ไปรษณีย์ไทย จำกัด (ปณท) เปิดเผย ถึงความคืบหน้าการดำเนินงานของไปรษณีย์ไทย กรณี ‘ปลากัด’ ส่งไปรษณีย์ได้และเป็นการขยายโอกาสใหม่ของเกษตรกรไทย ขณะนี้ว่า ปณท. ได้ดำเนินงานร่วมกับหลายภาคส่วนที่เกี่ยวข้อง ทั้งหน่วยงานราชการ ผู้ประกอบการการค้าปลากัด ซึ่งหลังจากที่ได้ดำเนินการมาระยะหนึ่งโดยใช้ช่องทางพิเศษในการจัดส่งปลากัด นำร่องที่ทำการไปรษณีย์ไทยที่มีพื้นที่การเพาะเลี้ยงปลากัดจำนวนมากกว่า 124 ปณ. และได้รับการตอบรับที่ดี จากสถิติการขนส่งปลากัดของไปรษณีย์ไทยมีมากกว่า 10,000 ครั้ง จำนวนกว่า 22,000,000 ตัว ทำให้สร้างมูลค่าทางเศรษฐกิจได้ประมาณ 200 ล้านบาท จึงได้ขยายผลในเดือนกรกฎาคม 2562 ที่ผ่านมา เพิ่มจุดบริการเพื่อรองรับความต้องการของประชาชนที่เพิ่มมากขึ้น เป็น 202 แห่ง อาทิ ปณ.ปากน้ำ ,นครชัยศรี ,และกระทุ่มแบน การดำเนินงานดังกล่าว เป็นการขยายโอกาสให้กับเกษตรกรไทยในการสร้างรายได้ เนื่องจากมีระบบขนส่งที่รองรับอย่างเป็นทางการจากไปรษณีย์ไทยการขนส่งปลากัดของไปรษณีย์ไทย ใช้มาตรฐานขนส่งแบบพิเศษเพื่อแยกจากขนส่งแบบธรรมดา ใช้กล่องพลาสติกที่มีฝาปิดแน่นหนาเพื่อป้องกันการกระแทก ที่มีชื่อว่า “ฟอร์คอมเมิร์ซ” ซึ่งต้องมีวิธีการแพ็คปลากัดที่ถูกต้องและมีความปลอดภัย เพื่อส่งมอบให้กับผู้รับ ซึ่งการส่งจะใช้แบบเดียวกับมาตรฐานความเร็วสุดของ EMS ได้รับของภายใน 1-3 วัน และมีความคุ้มครองความเสียหายตามมูลค่าจริงสูงสุดไม่เกิน 2,000 บาท